ก่อนอื่นต้องบอกก่อนเลยค่ะ ว่าผิดหวังจากความรักมา ผลที่ตามมาคือ เวลาตื่นนอน(หรือเริ่มรู้สึกตัว) ความเจ็บปวดเสียใจจะเข้ามาทันที จะมีอาการใจเต้นแรง ใจหวิวๆ บางทีเหมือนโดนบีบที่หัวใจแรงๆ จนจุกหน้าอกจนถึงลิ้นปี่ หายใจลำบากมากค่ะ สมองจะคิดวนๆกับเรื่องที่ผ่านมา หยุดคิดไม่ได้เลย พออึดอัดมากๆก็จะร้องไห้ออกมา เป็นแบบนี้มา 2 เดือนแล้วค่ะ ช่วงแรกๆเบื่ออาหาร แต่หลังๆมานี้ทานได้ทุกอย่าง แต่ที่ทานไม่ลงเลยคือข้าว พวกก๋วยเตี๋ยวหรืออย่างอื่นทานได้ค่ะ อยากทราบว่าแบบนี้เป็นซึมเศร้าไหมคะ และอยากได้คำแนะนำในการจัดการกับอาการเหล่านี้ ขอบล่วงหน้าค่ะ
สวัสดีค่ะ จากเหตุการณ์ที่เล่ามาอาการเหล่านี้อาจเกิดจาก ภาวะซึมเศร้า โรคซึมเศร้า ความผิดปกติทางด้านอารมณ์และความสามารถในการปรับตัวหรือแก้ไขปัญหาภาวะซึมเศร้าคือการที่มีความรู้สึกเศร้า เครียดจากเรื่องต่างๆในชีวิตไม่ว่าจะเป็นจากเรื่องส่วนตัว เรื่องในครอบครัว หรือการทำงาน ทำให้มีความรู้สึกไม่อยากจะทำอะไร ไม่อยากเข้าสังคม คิดมาก ร้องไห้คนเดียว รู้สึกเบื่อต่อสภาพความเป็นอยู่ ทำอะไรที่เคยทำแล้วสนุกก็จะไม่สนุก ภาวะซึมเศร้าจริงๆแล้วเป็นภาวะที่เกิดได้กับคนทั่วไปในสภาวะที่ต้องเผชิญกับความเครียด ความกดดัน แต่ในคนทั่วไปจะค่อยๆดีขึ้นเองเมื่อเวลาผ่านไป จะไม่เป็นเรื้อรัง จนรบกวนชีวิตและการเรียน การทำงานหากมีภาวะซึมเศร้าติดต่อกันอย่างน้อย 2 อาทิตย์ขึ้นไป โดยไม่มีช่วงที่ดีขึ้นเลย มีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคม อันนี้จึงจะจัดว่าเป็นโรคซึมเศร้าโรคซึมเศร้าไม่ใช่โรคของความอ่อนแอ จัดเป็นภาวะผิดปกติทางอารมณ์ และเป็นโรคของสมองบางส่วนที่ทำหน้าที่ปรับสมดุลอารมณ์ทำงานผิดปกติไป ซึ่งพบได้บ่อยในวัยรุ่น โดยเฉพาะอย่างยิ่งที่ผิดหวังกับความรักแนะนำพบจิตแพทย์เพื่อประเมินสภาพจิตเบื้องต้น การรักษามีทั้งการรับยาและทำจิตบำบัดภายใต้การดูแลของแพทย์อาการอื่นๆดังกล่าวมานั้น อาจเป็นอาการทางกายที่สัมพันธ์กับสภาวะจิตใจได้ หากรักษาอาการทางจิตแล้ว อาการทางกายก็มักจะดีขึ้นได้ แต่หากมีเจ็บแน่นหน้าอก ใจสั่นมากๆ เบื้องต้นควรพบแพทย์เพื่อตรวจหาโรคเกี่ยวกับหัวใจและปอดก่อนค่ะการดูแลตัวเองเบื้องต้น พยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์ ไม่เก็บตัวอยู่คนเดียวนานจนเกินไปเพราะจะทำให้ฟุ้งซ่านมากขึ้น